Identifikacija pregledača

Identifikacija pregledača

Uvod
Kad se K‑osvajač poveže na veb sajt da dobavi podatke, sajtu šalje neke osnovne identifikacione podatke, u vidu zaglavlja „korisničkog agenta“.
Zbog malih razlika u funkcionisanju između veb pregledača, stranice sa veb sajta koji se isuviše oslanja na određeni pregledač ponekad se ne prikazuju kao što je zamišljeno u drugim pregledačima. Neki veb sajtovi dovoljno su pametni da ispitaju sadržaj zaglavlja korisničkog agenta i prema njemu podese HTML kô̂d, tako da se stranice prikazuju pravilno u svim pregledačima.
Međutim, možete naići na veb sajtove koji odbijaju da funkcionišu pravilno ako ne koristite pregledač koji sajt smatra za „podesan“. U tim slučajevima, možete pokušati da „zavarate“ veb sajt tako što ćete naložiti K‑osvajaču da se predstavi kao neki drugi pregledač, kroz zaglavlje korisničkog agenta.

Upotreba
U ovom modulu možete podesiti tip pregledača za koji će se K‑osvajač izdavati. Ovaj podatak možete zadati po veb sajtu. Ako je spisak Posebne identifikacije za sajtove prazan, kao što je obično, K‑osvajač će uvek koristiti podrazumevanu nisku korisničkog agenta.
Pražnjenjem kućice Šalji identifikaciju možete u potpunosti isključiti slanje korisničkog agenta. To može da prouzrokuje čudno ponašanje nekih sajtova, čak i uskraćivanje pristupa, te isključujte oprezno.
Za podešavanje sveze novog agenta, pritisnite dugme Novo.... U dijalogu koji se pojavi, ukucajte ime servera ili domena u polje Kada pregledam sledeći sajt: pri vrhu.
Zapazite da u ovom polju ne možete koristiti džokerski znak *. Međutim, niska kde.org poklopiće sve domaćine u domenu kde.org.
Nakon upisivanja imena servera, izaberite identifikacionu nisku sa spiska Koristi sledeću identifikaciju:. Polje Stvarna identifikacija: prikazuje niske koje se šalju serveru.
Možete kliknuti na postojeći unos u spisku, zatim izmeniti sadržaje polja, pa kliknuti na Izmeni....
Dugme Obriši koristite za brisanje odabrane stavke sa spiska podešenih sveza korisničkog agenta. Dugme Obriši sve ukloniće sve podešene niske korisničkog agenta. Kliknite na Primeni da izmene stupe u dejstvo.
Kućicama na vrhu ekrana možete izgraditi korisnički agent sasvim po svom nahođenju, izborom kombinacije imena i verzije operativnog sistema, platforme, tipa procesora i jezika.
Korisnički agent koji se podrazumevano šalje u svakom je trenutku dat podebljanim tekstom na vrhu stranice.